|  |
| --- |
|  |
|  |
|  |
|  |

Yhteisöt ja toimintakyky –osasto

Lapset ja nuoret –yksikkö

Hallitussihteeri Titta Honkala

Valtioneuvoston asetus korkeakouluopiskelijoiden opiskeluterveydenhuollon maksuista vuonna 2024

Pääasiallinen sisältö

Korkeakouluopiskelijoiden opiskelijakohtaisen terveydenhoitomaksun, terveydenhoitomaksun viivästymismaksun ja käyttämättä jätetystä ajasta perittävän maksun suuruudesta säädetään vuosittain valtioneuvoston asetuksella.

1 Asian tausta ja asetuksenantovaltuudet

Korkeakouluopiskelijoiden opiskeluterveydenhuollosta annettu laki (695/2019, jäljempänä *opiskeluterveydenhuoltolaki*) tuli voimaan 1.1.2021. Laissa säädetään korkeakouluopiskelijoiden opiskeluterveydenhuollon järjestämisestä, tuottamisesta ja rahoittamisesta. Kansaneläkelaitos (jäljempänä *KELA*) vastaa korkeakouluopiskelijoiden opiskeluterveydenhuollon järjestämisestä valtakunnallisesti. Ylioppilaiden terveydenhoitosäätiö (jäljempänä *YTHS*) toimii valtakunnallisena palveluiden tuottajana. Opiskeluterveydenhuoltoon sisältyvät palvelut määräytyvät terveydenhuoltolain (1326/2010) 17 §:n sekä valtioneuvoston asetuksen 338/2011 mukaan.

Opiskeluterveydenhuoltolain 25 §:n mukaan terveydenhoitomaksun suuruudesta tulee säätää vuosittain ennen marraskuun 30 päivää annettavalla valtioneuvoston asetuksella, jotta maksun suuruus olisi sekä KELA:n että opiskelijoiden tiedossa heti seuraavan vuoden alussa. Valtioneuvoston asetuksella säädetään lisäksi opiskeluterveydenhuoltolain 27 §:n mukaisesti terveydenhoitomaksun viivästymismaksun suuruudesta sekä 34 §:n mukaisesta käyttämättä jätetystä ajasta perittävän maksun suuruudesta.

2 Asian valmistelu

Ehdotus valtioneuvoston asetukseksi korkeakouluopiskelijoiden opiskeluterveydenhuollon maksuista vuonna 2024 on valmisteltu sosiaali- ja terveysministeriössä virkatyönä.

3 Nykytila ja keskeiset ehdotukset

***Hallituksen esitys opiskeluterveydenhuoltolain muuttamiseksi.*** Hallitus on antanut 9.10.2023 eduskunnalle esityksen opiskeluterveydenhuoltolain sekä Kansaneläkelaitoksesta annetun lain 12 d §:n muuttamiseksi (HE 59/2023 vp, jäljempänä *hallituksen esitys*). Esityksen tavoitteena on saattaa opiskeluterveydenhuoltolaki vastaamaan sosiaaliturvajärjestelmien yhteensovittamista koskevaa Euroopan parlamentin ja neuvoston asetusta (883/2004, jäljempänä *EU-koordinaatioasetus*) siten, että korkeakoulujen tutkinto-opiskelijat EU- ja ETA-valtioista, Sveitsistä tai Isosta-Britanniasta ja Pohjois-Irlannin yhdistyneestä kuningaskunnasta (jäljempänä *EU-tutkinto-opiskelija* ja *EU-valtio*) vapautettaisiin opiskeluterveydenhuollon terveydenhoitomaksun maksamisesta, ja heidän hoidostaan aiheutuneet kustannukset katettaisiin opiskelijan hoidosta vastaavalta EU-valtiolta perittävin korvauksin.

Ehdotettu muutos vaikuttaisi korkeakouluopiskelijoiden opiskeluterveydenhuollon kokonaiskustannusten rahoitusosuuksien muodostumiseen. Esityksessä ehdotetaan rahoitusta koskevia säännöksiä muutettavaksi niin, että rahoitus koostuisi kansallisesta rahoitusosuudesta, joka katetaan valtion varoin ja muilta kuin EU-tutkinto-opiskelijoilta kerättävin terveydenhoitomaksuin, sekä EU-tutkinto-opiskelijoiden rahoitusosuudesta, joka koostuu rajat ylittävästä terveydenhuollosta annetun lain 20 a §:n (1201/2013, jäljempänä *rajalaki*) mukaisesti opiskelijan sairaanhoidon kustannuksista vastaavalta valtiolta perittävistä opiskelijan hoidosta aiheutuneiden todellisten kustannusten mukaista korvauksista. Opiskeluterveydenhuollon rahoituksen periaatteita ei esitetä muutoin muutettavaksi.

Esityksen tavoitteena on myös selkeyttää ja täsmentää korkeakouluopiskelijoiden opiskeluterveydenhuollon rahoitusta ja kustannusten korvaamista koskevia säännöksiä vastaamaan esitystavaltaan valtion kehys- ja talousarvion laatimisprosessissa noudatettuja käsitteitä, menettelyjä ja määräaikoja sekä eri osapuolten velvollisuuksia ja vastuita. Lisäksi ehdotetaan terveydenhoitomaksun eräpäivien muuttamista niin, että Kansaneläkelaitos voisi jatkossa lähettää korkeakouluun läsnä oleviksi ilmoittautuneille opiskelijoille henkilökohtaisen tiedon maksuvelvollisuudesta ajoissa ennen eräpäivää. Laki on tarkoitettu tulemaan voimaan 1.1.2024.

***Opiskeluterveydenhuollon rahoitus.*** Hallituksen esityksessä ehdotetun opiskeluterveydenhuoltolain 14 §:n mukaan opiskeluterveydenhuollon rahoituksessa hyväksyttäviksi kustannuksiksi katsottaisiin opiskeluterveydenhuollon palvelujen tuottamisesta aiheutuvat tarpeelliset ja kohtuulliset kustannukset, kuten aiemminkin. Opiskeluterveydenhuollon hyväksyttävät kokonaiskustannukset muodostuisivat edelleen opiskelijalle annettavien opiskeluterveydenhuollon palvelujen opiskelijakohtaisesta hyväksyttävästä kustannuksesta kerrottuna läsnä olevaksi ilmoittautuneiden korkeakouluopiskelijoiden määrällä. Hyväksyttävien kokonaiskustannuksen rahoitus koostuisi jatkossa kansallisesta rahoitusosuudesta sekä rajalain 20 a §:n perusteella maksetuista valtion korvauksista.

KELA korvaa jatkossa rajalain mukaan valtion varoista YTHS:lle terveydenhuollon palveluista aiheutuneet kustannukset, kun palvelu on annettu henkilölle, joka EU-koordinaatioasetuksen tai kansainvälisen sopimuksen perusteella kuuluu toisen valtion sairaanhoidon kustannusvastuulle. Suomen valtio, käytännössä KELA, laskuttaa sitten EU-tutkinto-opiskelijalle annetusta hoidosta aiheutuneet todelliset kustannukset opiskelijan sairaanhoidosta vastuussa olevalta EU-valtiolta.

Määriteltäessä opiskeluterveydenhuollon kokonaiskustannusten kansallista rahoitusosuutta, tulisi arvioiduista kokonaiskustannuksista jatkossa vähentää arvioidut muilta EU-valtioilta EU-tutkinto-opiskelijoiden hoidosta perittävät korvaukset. Arvio näistä korvauksista laskettaisiin kertomalla arvioitu EU-tutkinto-opiskelijoiden määrä hyväksytyllä opiskelijakohtaisella kustannuksella. Hallituksen esityksessä ehdotetun opiskeluterveydenhuoltolain 14 §:n mukaan tavoitteena on, että opiskeluterveydenhuollon kansallisesta rahoituksesta 77 prosenttia katettaisiin valtion varoilla ja 23 prosenttia opiskelijoilta perittävillä terveydenhoitomaksuilla.

Korkeakouluopiskelijan, joka on ilmoittautunut läsnä olevaksi oppilaitokseen tai opiskelee Maanpuolustuskorkeakoulussa muita kuin upseerin virkaan vaadittavia sotatieteellisiä ja sotilasammatillisia opintoja, on suoritettava lukukausikohtainen terveydenhoitomaksu Kansaneläkelaitokselle. Ehdotetun 25 §:n mukaan terveydenhoitomaksun suuruus määritellään siten, että terveydenhoitomaksun tuotolla katetaan 14 §:ssä tarkoitettu opiskelijoiden rahoitusosuus kansallisesta rahoituksesta. Terveydenhoitomaksu olisi saman suuruinen kaikille opiskelijoille, jotka ovat maksuvelvollisia. EU-tutkinto-opiskelijat ovat vapautettuja terveydenhoitomaksun maksuvelvollisuudesta EU-koordinaatioasetuksen perusteella ja asia on huomioitu nyt myös hallituksen esityksessä. EU-koordinaatioasetuksen mukaan henkilöltä, joka on vakuutettuna toisessa jäsenvaltiossa, ei voida periä vakuutusmaksuja toisessa jäsenmaassa. EU-tutkinto-opiskelijat ovat kuitenkin edelleen oikeutettuja YTHS:n järjestämiin palveluihin suoraan koordinaatioasetuksen perusteella.

Perusterveydenhuollon kiireettömän hoitoon pääsyn määräaikojen kiristyminen 1.9.2023 alkaen koskee myös korkeakouluopiskelijoiden opiskeluterveydenhuoltoa. Opiskeluterveydenhuoltolain 10 §:n mukaisesti YTHS:n on tuotettava opiskeluterveydenhuollon palvelut siten, että opiskelija voi saada arkipäivisin saman päivän aikana yhteyden terveydenhoitosäätiön toimipisteeseen ja saada yksilöllisen arvion tutkimustensa tai hoitonsa tarpeesta ja kiireellisyydestä sekä siitä, minkä terveydenhuollon ammattihenkilön tekemiä tutkimuksia tai antamaa hoitoa hän tarvitsee. Kiireellinen hoito ei kuulu opiskeluterveydenhuollon palveluihin.

Opiskeluterveydenhuoltoon kuuluvan kiireettömään sairaanhoidon ensimmäinen hoitotapahtuma on järjestettävä opiskeluterveydenhuoltolain 10 a §:n mukaan arviointia seuraavien 14 vuorokauden aikana, jos opiskelijan hoitoon hakeutumisen syynä on sairastuminen, vamma, pitkäaikaissairauden vaikeutuminen, uusien oireiden esilletulo tai toimintakyvyn aleneminen, ja hoito kuuluu yleislääketieteen alaan. Suun terveydenhuollossa hammaslääketieteellisesti tarpeelliseksi todettu tutkimus tai tarpeelliseksi todetun hoidon ensimmäinen tutkimus- tai hoitotapahtuma on järjestettävä lain 10 b §:n mukaan opiskelijan terveydentila ja sairauden ennakoitavissa olevan kehityksen huomioon ottaen kohtuullisessa ajassa, kuitenkin neljän kuukauden kuluessa siitä, kun 10 §:ssä tarkoitettu arvio on tehty. YTHS:n tulee myös julkaista internetissä tietoa hoitoon pääsystä hyvinvointialueiden tavoin. Hoitotakuun kiristymisestä aiheutuva kustannuspaine on otettu opiskeluterveydenhuollon kokonaiskustannusten rahoituksessa huomioon vuodesta 2023 alkaen.

YTHS:n opiskeluterveydenhuollon opiskelijakohtaiset kustannukset ovat aiemmin olleet vakaat. Ammattikorkeakouluopiskelijoiden tulo korkeakouluopiskelijoiden opiskeluterveydenhuollon YTHS:n palvelujen piiriin vuoden 2021 alusta kasvatti YTHS:n asiakkaiden määrän noin kaksinkertaiseksi, eikä siitä, poikkeaako ammattikorkeakouluopiskelijoiden palvelutarve yliopisto-opiskelijoiden palvelutarpeesta vielä ole luotettavaa tietoa. Laajentuneen korkeakouluopiskelijoiden terveydenhuollon ensimmäinen toimintavuosi 2021 oli erittäin poikkeuksellinen pandemian aiheuttaman poikkeustilanteen vuoksi. Koronapandemian aiheuttama poikkeuksellinen tilanne jatkui myös toisena toimintavuonna 2022. Opiskelijoiden etäopiskelu sekä muu epävarmuus ovat lisänneet opiskelijoiden mielenterveyspalvelujen kysyntää voimakkaasti. Sitä, poikkeaako ammattikorkeakouluopiskelijoiden palvelujen käyttö yliopisto-opiskelijoista pysyvää lisäresurssitarvetta aiheuttaen, on edelleen liian varhaista arvioida. Myöskään sitä, mille tasolle opiskelijoiden mielenterveyspalvelujen, sekä myös muiden palvelujen kysyntä poikkeuksellisten vuosien jälkeen vakiintuu, ei vielä tiedetä. Vuoden 2024 rahoitustarpeen arviointia vaikeuttaa poikkeuksellisten vuosien lisäksi se, että YTHS:n tilinpäätöksen mukaan sille myönnettyjä määrärahoja on jäänyt sekä vuosina 2021 että 2022 käyttämättä rekrytointiongelmien takia.

***Terveydenhoitomaksun suuruus.*** Korkeakouluopiskelijoiden opiskeluterveydenhuollon maksuista annetussa valtioneuvoston asetuksessa (922/2022) säädetään, että opiskelijakohtainen terveydenhoitomaksu vuonna 2023 on 73,60 euroa. Läsnä olevaksi ilmoittautuneita tutkinto-opiskelijoita on arvioitu vuonna 2023 olevan 285 000. Lopullinen tieto kunkin vuoden korkeakouluopiskelijoiden määristä varmistuu aina jälkikäteen, vasta seuraavan vuoden huhtikuussa. Opiskelijavalintatietojen avulla KELA kykenee kuitenkin arvioimaan seuraavan vuoden tutkintoa suorittavien korkeakouluopiskelijoiden määrää ja sen keskiarvoa.

Hallituksen esityksessä ehdotetun opiskeluterveydenhuoltolain 25 §:n mukaan terveydenhoitomaksun suuruus määriteltäisiin siten, että terveydenhoitomaksun tuotolla katettaisiin lain 14 §:ssä tarkoitettu opiskelijoiden rahoitusosuus kansallisesta rahoituksesta. Terveydenhoitomaksu olisi saman suuruinen kaikille opiskelijoille, jotka eivät kuulu toisen EU-valtion kustannusvastuulle.

Kansaneläkelaitoksen sosiaali- ja terveysministeriölle 22.9.2023 toimittaman arvion mukaan vuonna 2024 läsnä olevaksi ilmoittautuneiden tutkinto-opiskelijoiden määrä säilyisi vuoden 2022 opiskelijamäärän tasolla, ja olisi arviolta 282 000 opiskelijaa. Lukumäärä sisältäisi 4000 EU-tutkinto-opiskelijaa, joten kansallisena rahoituksen piirissä olisi 278 000 terveydenhoitomaksun maksuvelvollista korkeakouluopiskelijaa. Vuoden 2024 terveydenhoitomaksun suuruudeksi KELA arvioi 74,50 euroa (37,20 euroa lukukaudessa).

Sosiaali- ja terveysministeriön näkemyksen mukaan on todennäköistä, että korkeakouluopiskelijoiden määrä tulee kasvamaan vuoden 2022 tasosta. Koska KELA:n arvioissa opiskelijamääristä on ollut vaihtelevuutta, ministeriö pitäytyy esityksessään vuoden 2023 opiskelijamääräarviossa, joka on 285 000 tutkinto-opiskelijaa. Kun tästä vähennetään arvioitu EU-tutkinto-opiskelijoiden määrä, 4 000 opiskelijaa, kansallisen rahoituksen piirissä arvioidaan vuonna 2024 olevan 281 000 opiskelijaa. Sosiaali- ja terveysministeriön arvion mukaan kansallinen rahoitusosuus YTHS:n korkeakouluopiskelijoiden opiskeluterveydenhuollon kustannusten kattamiseksi olisi 89 900 000 euroa vuonna 2024.

Sosiaali- ja terveysministeriön arvion mukaan opiskelijakohtaisen terveydenhoitomaksun määrää ei olisi tarpeen korottaa, koska opiskelijoiden maksuosuus on toteutunut vuosina 2021 ja 2022 suurempana kuin tavoitteena oleva 23% osuus rahoituksesta. Lisäksi YTHS ei ole kumpanakaan vuonna käyttänyt perusrahoitustaan täysimääräisesti. Rahoitusosuutta ei toisaalta ole syytä myöskään laskea, jotta YTHS:n rahoitus olisi riittävä palvelukysyntään vastaamiseksi. Sosiaali- ja terveysministeriö esittää, että opiskelijakohtainen terveydenhoitomaksu säilyy vuoden 2023 tasolla ja on vuonna 2024 73,60 euroa, eli 36,80 euroa lukukaudelta.

***Viivästymismaksu*.** Terveydenhoitomaksun viivästymismaksu on ollut 5,00 euroa kaikkina vuosina 2021, 2022 ja 2023, joina opiskeluterveydenhuoltolakia on sovellettu. Lain 27 § 2 momentin mukaan terveydenhoitomaksun viivästymismaksu voi olla enintään 15 prosenttia sen lukukauden terveydenhoitomaksun määrästä, jona maksu on erääntynyt[[1]](#footnote-2).

Vuonna 2024 viivästymismaksun suuruus voisi olla enintään 5,50 euroa, kun terveydenhoitomaksu olisi 36,80 euroa lukukaudessa.

Terveydenhoitomaksun maksukäytännöt ovat olleet ongelmalliset, koska maksun erääntymispäivä on ollut samana päivänä kuin opiskelija on vielä voinut ilmoittautua läsnä olevaksi opiskelijaksi. KELA:lla ei siten ole ollut eräpäivään mennessä tietoa maksuvelvollisista opiskelijoista, eikä mahdollisuutta tiedottaa heitä maksuvelvollisuudesta henkilökohtaisesti. Hallituksen esityksessä ehdotetaan maksun eräpäivien myöhentämistä niin, että KELA voisi jatkossa tiedottaa opiskelijoita henkilökohtaisesti maksuvelvollisuudesta. Muutoksen arvioidaan lisäävän niiden opiskelijoiden osuutta, jotka maksavat terveydenhoitomaksun ajallaan.

KELA:lta saadun selvityksen mukaan opiskelijoille lähetetään maksukehotuskirjeitä lukukaudessa noin 42 000 kappaletta, jolloin viivästymismaksun 0,50 euron mahdollisesta korotuksesta saatava rahallinen hyöty olisi enintään noin 21 000 euroa lukukaudessa. Lisäksi on huomioitavaa, ettei viivästymismaksua saada perittyä kaikilta opiskelijoilta. KELA ei näe perusteltua tarvetta poiketa kuluttajasaatavien perinnässä yleisesti käytetystä 5 euron maksumuistutuskulusta, josta säädetään saatavien perinnästä annetun lain (513/1999) 10 a §:ssä. Lisäksi mahdolliset vähäiset muutokset viivästymismaksun euromäärässä aiheuttaisivat siitä saatavaan rahalliseen hyötyyn nähden KELA:ssa ylimääräistä työtä niin järjestelmätasolla, maksujenhallinnassa kuin myös opiskelijoille kohdennetussa viestinnässä.

Sosiaali- ja terveysministeriö esittää kokonaisuus huomioon ottaen, että terveydenhoitomaksun viivästymismaksuun ei esitettäisi 0,50 euron korotusta, vaan viivästymismaksu olisi 5,00 euroa myös vuonna 2024.

***Käyttämättä jääneistä ajoista perittävä maksu.*** Käyttämättä jääneistä ajoista perittävä maksu on ollut 40 euron suuruinen kaikkina opiskeluterveydenhuoltolain voimaan tulon jälkeisinä vuosina 2021, 2022 ja 2023. Julkisessa terveydenhuollossa käyttämättä jätetystä palvelusta perittävän maksun enimmäismäärästä ja sen edellytyksistä säädetään asiakasmaksulain (734/1992) 3 §:ssä. Hyvinvointialue saa periä asiakkailtaan käyttämättä jääneestä palvelusta enintään 50,80 euroa. Euromäärä tarkistetaan joka toinen vuosi kansaneläkeindeksistä annetun lain (456/2001) 2 §:ssä tarkoitetun kansaneläkeindeksin muutoksen mukaisesti. Vuoden 2024 indeksitarkistuksen jälkeen käyttämättä jääneestä ajasta voidaan periä 56,70 euroa. Maksun saa kuitenkin periä vain, jos maksun perimistä ei ole pidettävä kohtuuttomana ja hyvinvointialue on varauksen yhteydessä ilmoittanut mahdollisuudesta periä tässä pykälässä tarkoitettu maksu sekä antanut ohjeet ajan tai paikan peruuttamiseksi ennalta.

Kelalta saadun selvityksen mukaan opiskeluterveydenhuollossa perumatta jätettyjen käyntien vuoksi YTHS:n saamien hoitomaksutuottojen euromäärä on noussut viime vuosina. Kuluvana vuonna perumatta jääneiden aikojen määrä on kasvanut vuoteen 2022 verrattuna 21% laskutuksen kertymän perusteella. YTHS:n omissa palvelupisteissä peruuttamatta jätettyjä käyntejä on erityisesti suunterveydenpalveluissa ja laboratoriopalveluissa. Kun samaan aikaan opiskeluterveydenhuollon palveluissa on ruuhkaa ja palveluprosesseissa viiveitä, olisi tarkoituksenmukaista korottaa käyttämättä jääneistä ajoista perittävää maksua palvelujen tehostamiseksi.

Koska sosiaali- ja terveysministeriön näkemyksen mukaan korkeakouluopiskelijoiden opiskeluterveydenhuollossa käyttämättä jääneistä ajoista tulisi periä vastaava maksu kuin muussakin julkisessa terveydenhuollossa, ministeriö esittää käyttämättä jääneistä ajoista perittävien maksujen korottamista 56,70 euroon, samalle tasolle muun perusterveydenhuollon kanssa.

4 Pääasialliset vaikutukset

Ehdotettavalla asetuksella säädettäisiin määräaikaisesti opiskeluterveydenhuoltolain 25, 27 ja 34 §:issä säädettyjen maksujen suuruudesta vuonna 2024. Korkeakouluopiskelijoiden opiskeluterveydenhuollon opiskelijakohtainen terveydenhoitomaksu olisi 73,60 euroa, eli 36,80 euroa lukukautta kohden vuonna 2024. Terveydenhoitomaksun suuruus pysyisi siten ennallaan vuoteen 2023 verrattuna. Myös terveydenhoitomaksun 5,00 euron viivästymismaksu säilyisi ennallaan. Maksujen pysyessä ennallaan, merkittäviä vaikutuksia korkeakouluopiskelijoiden asemaan ei olisi.

Käyttämättä jääneestä ajasta perittävä maksu nousisi 40,00 eurosta 56,70 euroon vuonna 2024. Käyttämättä jääneestä ajasta perittävä maksun reilulla korotuksella pyrittäisiin aikaansaamaan muutos korkeakouluopiskelijoiden käyttäytymisessä niin, että peruuttamatta ja käyttämättä jätettyjen aikojen määrä nykyiseen kehitykseen verrattuna vähenisi vuonna 2024. Tavoitellun muutoksen toivotaan osaltaan parantavan korkeakouluopiskelijoiden hoitoon pääsyä, kun tarpeettomat ajanvaraukset vapautuisivat hoitoa tarvitsevien opiskelijoiden käyttöön.

5 Lausuntopalaute

Asetusluonnos julkaistiin Lausuntopalvelu.fi –sivustolla ja se oli lausuntokierroksella 4 viikkoa ajalla 12.10.2023 – 11.11.2023. Lausuntopyyntö toimitettiin Kansaneläkelaitokselle, Ylioppilaiden terveydenhoitosäätiölle, Suomen ylioppilaskuntien liitolle (SYL), Suomen opiskelijakuntien liitolle (SAMOK ry), valtiovarainministeriölle ja opetus- ja kulttuuriministeriölle. Myös muilla toimijoilla oli mahdollisuus lausua asiasta. Määräajassa lausunnon antoivat…

6 Säännöskohtaiset perustelut

**1 §.** *Terveydenhoitomaksu.* Ehdotuksen mukaan terveydenhoitomaksun suuruus vuonna 2024 olisi 73,60 euroa. Lukukautta kohden maksu olisi 36,80 euroa. Korkeakouluopiskelijan, joka on ilmoittautunut läsnä olevaksi oppilaitokseen tai opiskelee Maanpuolustuskorkeakoulussa muita kuin upseerin virkaan vaadittavia sotatieteellisiä ja sotilasammatillisia opintoja, on suoritettava lukukausikohtainen terveydenhoitomaksu Kansaneläkelaitokselle opiskeluterveydenhuoltolain 24 §:n mukaisesti

Hallituksen esityksessä (59/2023 vp) esitetyn mukaan terveydenhoitomaksun suuruus määriteltäisiin siten, että terveydenhoitomaksun tuotolla katetaan esitetyn 14 §:ssä tarkoitettu opiskelijoiden rahoitusosuus kansallisesta rahoituksesta. Terveydenhoitomaksu olisi saman suuruinen kaikille opiskelijoille, jotka ovat maksuvelvollisia. Korkeakoulujen tutkinto-opiskelijat EU- ja ETA-valtioista, Sveitsistä tai Isosta-Britanniasta ja Pohjois-Irlannin yhdistyneestä kuningaskunnasta on vapautettu opiskeluterveydenhuollon terveydenhoitomaksun maksamisesta, ja heidän hoidostaan aiheutuneet kustannukset katetaan opiskelijan hoidosta vastaavalta EU-valtiolta perittävin korvauksin vastaamaan sosiaaliturvajärjestelmien yhteensovittamista koskevaa Euroopan parlamentin ja neuvoston asetuksen mukaisesti.

***2 §.*** *Viivästymismaksu.* Ehdotuksen mukaan viivästymismaksun suuruus olisi 5,00 euroa. Opiskeluterveydenhuoltolain 27 §:n 1 momentin mukaan opiskelijalta peritään kiinteä viivästymismaksu, jos terveydenhoitomaksu maksettaisiin määräajan jälkeen. Viivästymismaksun suuruus voi olla enintään 15 prosenttia terveydenhoitomaksun määrästä. Viivästymismaksu säilyisi ennallaan vuonna 2024, koska terveydenhoitomaksun määrään ei esitetä muutoksia.

**3 §.** *Käyttämättä jätetystä ajasta perittävä maksu.* Ehdotuksen mukaan käyttämättä jätetystä ajasta perittävän maksun suuruus tilanteessa, jossa henkilö olisi ilman hyväksyttävää syytä jäänyt saapumatta varatulle ajalleen, olisi 56,70 euroa. Käyttämättä jätetystä ajasta perittävän maksun määrää esitetään nostettavaksi vastaamaan asiakasmaksulain 3 §:ssä säädettyä tasoa vuoden 2024 indeksitarkistuksin. Voimassa olevan opiskeluterveydenhuoltolain 34 §:n 1 momentin mukaan YTHS perisi maksun, jos henkilö on varannut ennakolta vastaanottoajan palvelun saamiseksi, mutta jättää ilman hyväksyttävää syytä saapumatta varattuna aikana vastaanotolle. Lisäksi säännöskohtaisissa perusteluissa on mainittu, että ns. sakkomaksu jää YTHS:lle kattamaan peruuttamattomista ajoista aiheutuneita kuluja[[2]](#footnote-3).

7 Voimaantulo

Opiskeluterveydenhuoltolain 25 §:n 2 momentin mukaan terveydenhoitomaksun suuruudesta säädetään vuosittain ennen marraskuun 30 päivää annettavalla valtioneuvoston asetuksella.

Nyt ehdotetun asetuksen olisi tarkoitus tulla voimaan 1.1.2024 ja olla voimassa 31.12.2024 saakka. Valtioneuvoston asetus opiskeluterveydenhuollon vuoden 2025 maksujen suuruudesta tulisi annettavaksi viimeistään 30.11.2024.

Esitetään, että valtioneuvosto antaa asetuksen korkeakouluopiskelijoiden opiskeluterveydenhuollon maksuista vuonna 2024.

|  |  |
| --- | --- |
|  |  |
|  |  |
|  |  |

1. HE 145/2018 vp, s. 61 [↑](#footnote-ref-2)
2. HE 145/2018 vp, s. 66 [↑](#footnote-ref-3)